Á síðasta ári eignaðist ég dreng númer tvö . Hann var tekinn með keisaraskurði en ég bætti á mig á meðgöngunni um 25 kílóum því gat ég ekki byrjað að hreyfa mig almennilega fyrr en í lok apríl / byrjun maí . Manni er sagt að gefa líkamanum og öllu saman þrjá mánuði til að jafna sig , enda er keisaraskurður engin smá aðgerð . Eftir um fjóra mánuði í ræktinni var ég alveg að gefast upp , lítið gekk að léttast og styrkjast en samt fór ég í ræktina sex sinnum í viku og fannst ég ekki sjá neinn árangur . Ég var við það að gefast upp og datt í volæði og vonleysi en kláraði samt 10 km í Reykjavíkurmaraþoninu á þrjóskunni . Ég ræddi við eiganda líkamsræktarstöðvarinnar sem ég stundaði og hún ráðlagði mér að breyta æfingunum . Ég fór í meiri brennslu og ákafari styrktaræfingar . Þorði aldrei að taka neitt almennilega á því vegna hræðslu út af brjóstamjólkinni . Brjóstagjöfin mátti sko ekki klikka þannig að ég fór hægt í sakirnar fyrst og bætti smátt og smátt við þyngd og erfiðari brennslu eftir því sem leið á æfingarnar og dagana . Meðal þeirra æfinga sem ég prófaði eru nokkrar eftir líkamsræktarsnillinginn Jillian Michaels og heita Hot Bod In A Box . Þar eru 9 æfingarprógröm og inniheldur hvert spjald ýmsar æfingar sem samanstanda af brennslu og styrk . Ég mæli hiklaust með því að prófa þessar æfingar þær eru ótrúlega skemmtilegar og góðar . Þetta breytti líkamanum mínum til hins betra , ég fór loksins að sjá mun og passaði í fötin mín aftur og endurheimti þar með fataskápinn minn . Andleg líðan mín varð mun betri og ég varð öll hressari og frískari en ég er þannig manneskja að ég elska líkamsrækt í öllu formi og líður afskaplega vel eftir góða æfingu þegar endorfínið flæðir um kroppinn ! Með þessum pistli vill ég hjálpa þér ef þú ert við það að gefast upp þrátt fyrir að vera búin að puða og púla í marga mánuði , finndu það sem hentar þér , hvort sem það er þrisvar sinnum í viku eða sex sinnum í viku , stokkaðu upp í æfingunum þínum og prófaðu eitthvað nýtt því það hefur sýnt sig og sannað að við erum ekki öll steypt í sama mótið og sama líkamsræktin hentar ekki öllum . Mundu líka að gleyma ekki sjálfri þér og rækta þig líka , þú átt það skilið !